b'\n_START_ARTICLE_\nReisj\xc3\xa4rven Voima\n_START_SECTION_\nHistoria\n_START_PARAGRAPH_\nVaikka suojeluskuntaj\xc3\xa4rjest\xc3\xb6n piiriss\xc3\xa4 oli harrastettu my\xc3\xb6s urheilua, oli Reisj\xc3\xa4rven ensimm\xc3\xa4inen varsinainen urheiluun erikoistunut seura paikallisen ty\xc3\xb6v\xc3\xa4enyhdistyksen syksyll\xc3\xa4 1926 perustama Reisj\xc3\xa4rven Voimistelu- ja Urheiluseura Voima. Se on my\xc3\xb6s Oulun piirin vanhimpia TUL:n alaisia seuroja._NEWLINE_Seuran ajatuksena alusta alkaen oli pyrki\xc3\xa4 elvytt\xc3\xa4m\xc3\xa4\xc3\xa4n leve\xc3\xa4lti paikkakunnan urheiluel\xc3\xa4m\xc3\xa4\xc3\xa4, ja sen aktiviteeteissa olivatkin juoksut, hyppylajit, heitot ja moniottelut sek\xc3\xa4 talvella hiihto. Toiminnan elvytty\xc3\xa4 pitk\xc3\xa4hk\xc3\xb6n laman j\xc3\xa4lkeen 1970-luvun puoliv\xc3\xa4liss\xc3\xa4 on seuran profiloituneimmaksi lajiksi noussut nyrkkeily. 1980-luvun alussa Reisj\xc3\xa4rven Pilke ja Voima koordinoivat pienell\xc3\xa4 paikkakunnalla kesken\xc3\xa4\xc3\xa4n, mit\xc3\xa4 urheilulajeja eri seuroissa harrastetaan, mik\xc3\xa4 auttoi keskitt\xc3\xa4m\xc3\xa4\xc3\xa4n resursseja.\n_START_SECTION_\nNyrkkeily ja voimailu\n_START_PARAGRAPH_\nVoiman juniorinyrkkeilij\xc3\xa4t ovat nousseet Suomen parhaimmistoon sarjoissaan. Tommi Parkkila voitti nyrkkeilyn Pohjoismaiden mestaruuden ja EM-pronssia 18-vuotiaiden sarjassa 1995 sek\xc3\xa4 Tiina Parkkila naisten SM-kultaa 1997 ja hopeaa 1998. Vuonna 2002 Jaakko Myllyl\xc3\xa4 ja Torsti Parkkila voittivat SM-pronssia yleisess\xc3\xa4 sarjassa. Vuonna 2006 Myllyl\xc3\xa4 olikin jo kolmatta kertaa Suomen mestari 64 kg:n miesten sarjassa ja kes\xc3\xa4ll\xc3\xa4 2007 h\xc3\xa4n oli yksi kuudesta suomalaisesta nyrkkeilyn ABA-listan 20 parhaasta nyrkkeilij\xc3\xa4st\xc3\xa4 Euroopassa omassa sarjassaan._NEWLINE_Seuran menestynein voimailija on painonnostaja Jaana Alakoski, joka oli EM-kisoissa SM-hopeamitalin saavutettuaan yhdestoista 1998.\n_START_SECTION_\nMuut lajit\n_START_PARAGRAPH_\nMuina lajeina seuran sivusto mainitsee lentopallon, jalkapallon ja kaukalopallon, joissa sen joukkueet pelaavat alatason sarjoissa.'